CELEX: 52019PC0438
Language: el
Date: 2019-09-27
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της Μεικτής Επιτροπής του ΕΟΧ για την τροποποίηση του πρωτοκόλλου 31 της συμφωνίας ΕΟΧ σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών [Επέκταση της συνεργασίας ΕΕ – Ισλανδίας – Νορβηγίας για το κλίμα]

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 27.9.2019
            COM(2019) 438 final
            2019/0205(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ 
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της Μεικτής Επιτροπής του ΕΟΧ για την τροποποίηση του πρωτοκόλλου 31 της συμφωνίας ΕΟΧ σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών[Επέκταση της συνεργασίας ΕΕ – Ισλανδίας – Νορβηγίας για το κλίμα]
            (Κείμενο που παρουσιάζει ενδιαφέρον για τον ΕΟΧ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Για να διασφαλιστεί η απαιτούμενη ασφάλεια δικαίου και ομοιογένεια της εσωτερικής αγοράς, η Μεικτή Επιτροπή του ΕΟΧ οφείλει να ενσωματώνει όλη τη σχετική νομοθεσία της ΕΕ στη συμφωνία ΕΟΧ το συντομότερο δυνατό μετά τη θέσπισή της και να επιτρέπει επίσης τη συμμετοχή των κρατών της ΕΖΕΣ του ΕΟΧ σε δράσεις ή προγράμματα της ΕΕ που αφορούν τον ΕΟΧ.
               
               
                  Το σχέδιο απόφασης της Μεικτής Επιτροπής του ΕΟΧ (που προσαρτάται στην προτεινόμενη απόφαση του Συμβουλίου) στοχεύει να τροποποιήσει το πρωτόκολλο 31 της συμφωνίας ΕΟΧ σχετικά με τη «συνεργασία σε ειδικούς τομείς εκτός του πλαισίου των τεσσάρων ελευθεριών» προκειμένου να είναι δυνατή η συνεργασία των κρατών της ΕΖΕΣ του ΕΟΧ (στην παρούσα περίπτωση της Νορβηγίας και της Ισλανδίας) με την ΕΕ προκειμένου να εκπληρώσουν καθεμία τους στόχους της για τη μείωση των εκπομπών αερίων θερμοκηπίου για το 2030 και να το πράξουν εντός του πλαισίου του ΕΟΧ.
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Το συνημμένο σχέδιο απόφασης της Μεικτής Επιτροπής συνάδει πλήρως με τον στόχο της συμφωνίας ΕΟΧ που συνίσταται στην προώθηση της συνεχούς και ισόρροπης ενίσχυσης των εμπορικών και οικονομικών σχέσεων μεταξύ των συμβαλλόμενων μερών με ίσους όρους ανταγωνισμού και με την τήρηση των ιδίων κανόνων, με σκοπό τη δημιουργία ομοιογενούς Ευρωπαϊκού Οικονομικού Χώρου.
               
            
            
               •Συνέπεια με άλλες πολιτικές της Ένωσης
            
            
               
                  Η απόφαση της Μεικτής Επιτροπής συνάδει επίσης με άλλες πολιτικές της Ένωσης, με σκοπό ιδίως την προστασία της ομοιογένειας της εσωτερικής αγοράς της ΕΕ.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Η νομοθεσία που πρέπει να ενσωματωθεί στη συμφωνία  ΕΟΧ βασίζεται στο άρθρο 191 της Συνθήκης για τη λειτουργία της Ευρωπαϊκής Ένωσης, σε συνδυασμό με το άρθρο 218 παράγραφος 9.
            
            
               
                  Το άρθρο 1 παράγραφος 3 του κανονισμού (ΕΚ) αριθ. 2894/94
                     1
                   του Συμβουλίου σχετικά με ορισμένες λεπτομέρειες εφαρμογής της συμφωνίας ΕΟΧ προβλέπει ότι το Συμβούλιο καθορίζει τη θέση που πρέπει να ληφθεί εξ ονόματος της Ένωσης όσον αφορά τις αποφάσεις αυτές, κατόπιν πρότασης της Επιτροπής.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Η πρόταση συνάδει με την αρχή της επικουρικότητας για τον ακόλουθο λόγο.  
               
               
                  Ο στόχος της παρούσας πρότασης, δηλαδή η εξασφάλιση της ομοιογένειας της εσωτερικής αγοράς, δεν είναι δυνατό να υλοποιηθεί επαρκώς από τα κράτη μέλη και δύναται, συνεπώς, λόγω των αποτελεσμάτων, να επιτευχθεί καλύτερα σε ενωσιακό επίπεδο.
               
            
            
               •Αναλογικότητα
            
            
               
                  Σύμφωνα με την αρχή της αναλογικότητας, η παρούσα πρόταση δεν υπερβαίνει τα αναγκαία όρια για την επίτευξη αυτού του στόχου.
               
            
            
               •Επιλογή της νομικής πράξης
            
         
         
            
               
                  Σύμφωνα με το άρθρο 98 της συμφωνίας ΕΟΧ, η πράξη που επιλέγεται είναι η απόφαση της Μεικτής Επιτροπής του ΕΟΧ. Η Μεικτή Επιτροπή του ΕΟΧ διασφαλίζει την αποτελεσματική εφαρμογή και λειτουργία της συμφωνίας ΕΟΧ. Για τον σκοπό αυτό, λαμβάνει αποφάσεις στις περιπτώσεις που προβλέπονται στην συμφωνία ΕΟΧ.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               
                  Άνευ αντικειμένου.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Προτείνεται η τροποποίηση του Πρωτοκόλλου 31 της συμφωνίας ΕΟΧ προκειμένου να είναι δυνατή η συμμετοχή των κρατών της ΕΖΕΣ του ΕΟΧ στο πλαίσιο της ΕΕ. Δεν προβλέπονται δημοσιονομικές επιπτώσεις.
               
            
            
               5.ΛΟΙΠΑ ΣΤΟΙΧΕΙΑ
            
            
               Αναλυτική επεξήγηση των επιμέρους διατάξεων της πρότασης
            
            
               5.1.Συμπερίληψη στο πρωτόκολλο 31
            
            
               Η οδηγία 2003/87/ΕΚ έχει ενσωματωθεί στο παράρτημα XX της συμφωνίας ΕΟΧ και η τροποποιητική οδηγία 2018/410/ΕΕ θα ενσωματωθεί στο παράρτημα σε ξεχωριστή απόφαση της Μεικτής Επιτροπής.  
            
            
               Οι κανονισμοί (ΕΕ) 2018/841 και 2018/842 θεσπίζουν τα επιτρεπόμενα επίπεδα εκπομπών κάθε κράτους. Επίσης ρυθμίζουν την πρόσβασή τους σε μηχανισμούς ευελιξίας όσον αφορά τη συμμόρφωση με τις ουσιαστικές υποχρεώσεις τους και καθορίζουν τον τρόπο λογιστικής καταγραφής των εκπομπών αερίων θερμοκηπίου, καθώς και των απορροφήσεων από τη χρήση γης, την αλλαγή χρήσης γης και τη δασοπονία. Δεν ορίζουν τον τρόπο επίτευξης των στόχων που καθορίζονται σε αυτούς ούτε δημιουργούν δικαιώματα ή υποχρεώσεις για τους οικονομικούς φορείς. 
            
            
               Η Ισλανδία και η Νορβηγία προτίθενται να εκπληρώσουν καθεμία τους στόχους της για τη μείωση των εκπομπών αερίων θερμοκηπίου για το 2030 εφαρμόζοντας και υλοποιώντας αποτελεσματικά, στο πλαίσιο της συμφωνίας ΕΟΧ, τους κανονισμούς (ΕΕ) 2018/841 και 2018/842, καθώς και την οδηγία 2003/87. Σύμφωνα με το μέρος VI της συμφωνίας ΕΟΧ, περιλαμβανομένου του άρθρου 78 αυτής, το πρωτόκολλο 31 της συμφωνίας ΕΟΧ παρέχει το κατάλληλο πλαίσιο για την εν λόγω συνεργασία μεταξύ της Ένωσης και των χωρών του ΕΟΧ εκτός των τεσσάρων ελευθεριών.
            
            
               Η ενσωμάτωση των κανονισμών (ΕΕ) 2018/841 και 2018/842 στο κεκτημένο ΕΟΧ μέσω της τροποποίησης του πρωτοκόλλου 31 της συμφωνίας ΕΟΧ δημιουργεί το ίδιο είδος νομικών υποχρεώσεων με την ενσωμάτωση σε παράρτημα της συμφωνίας ΕΟΧ. Η παρακολούθηση και η επιβολή της συμμόρφωσης με τις πράξεις και τις διατάξεις που περιλαμβάνονται στο πρωτόκολλο 31 μπορεί να γίνει από την Εποπτεύουσα Αρχή της ΕΖΕΣ και το Δικαστήριο της ΕΖΕΣ στον ίδιο βαθμό με το να είχαν ενσωματωθεί σε παράρτημα, εφόσον συμφωνούν σχετικά τα συμβαλλόμενα μέρη. Προτείνεται συνεπώς να εφαρμοστεί το μέρος VII της συμφωνίας ΕΟΧ, δηλαδή οι συνήθεις διαδικασίες εποπτείας και διευθέτησης των διαφορών της συμφωνίας ΕΟΧ.
            
            
               Δεν δημιουργεί, παρόλα αυτά, υποχρέωση ενσωμάτωσης μεταγενέστερων πράξεων. Η διάκριση αυτή είναι σημαντική για την Ισλανδία και τη Νορβηγία, καθώς αυτή η απόφαση συνεργασίας εξαιρείται από τους τομείς τους οποίους τα συμβαλλόμενα μέρη της συμφωνίας ΕΟΧ υποχρεούνται να ενσωματώσουν στο κεκτημένο ΕΟΧ. 
            
            
               Οι πράξεις και οι διατάξεις που περιλαμβάνονται δεν ισχύουν για το Λιχτενστάιν.
            
            
               5.2.Αιτιολογήσεις και προτεινόμενες λύσεις - Κανονισμός 2018/841
            
            
               Άρθρο 6 παράγραφος 2 – περίοδος μετατροπής:
            
            
               Αιτιολόγηση: 
            
            
               Για την Ισλανδία, για τη λογιστική καταγραφή των δασωμένων εκτάσεων γης στη Σύμβαση-πλαίσιο των Ηνωμένων Εθνών για τις κλιματικές μεταβολές (UNFCCC) και τη δέουσα αιτιολόγηση και επανεξέταση βάσει των κατευθυντήριων γραμμών της IPCC, χρησιμοποιούνταν σταθερά μια περίοδος μετατροπής 50 ετών.
            
            
               Άρθρο 8 παράγραφος 7 - διαδικασία και χρονικοί περιορισμοί για τα εθνικά σχέδια λογιστικής καταγραφής δασικών εκτάσεων (NFAP):
            
            
               Αιτιολόγηση: 
            
         
         
            
               Ως συνέπεια της συμπερίληψης του άρθρου 8 παράγραφοι 7-8 του κανονισμού LULUCF και των γενικών προσαρμογών στην εφαρμογή του μέρους VII και του πρωτοκόλλου 1 της συμφωνίας ΕΟΧ, τα κράτη της ΕΖΕΣ υποβάλλουν προτεινόμενα επίπεδα αναφοράς και ορίζουν εμπειρογνώμονες στην Εποπτεύουσα Αρχή της ΕΖΕΣ, αλλά μόνον μετά την έναρξη ισχύος της απόφασης της Μεικτής Επιτροπής. Από αυτό και την προτεινόμενη γενική προσαρμογή σχετικά με τις διαβουλεύσεις με τους εμπειρογνώμονες συνεπάγεται ότι η Ευρωπαϊκή Επιτροπή και η Εποπτεύουσα Αρχή της ΕΖΕΣ διεξάγουν διαβουλεύσεις με τους εμπειρογνώμονες που ορίζονται όπως η Επιτροπή διεξάγει διαβουλεύσεις με τους εμπειρογνώμονες από τα κράτη μέλη της Ευρωπαϊκής Ένωσης. 
            
            
               Η Εποπτεύουσα Αρχή της ΕΖΕΣ και η Ευρωπαϊκή Επιτροπή συνεργάζονται, ανταλλάσσουν πληροφορίες και συμβουλεύονται η μία την άλλη σύμφωνα με το άρθρο 109 και το πρωτόκολλο 1 της συμφωνίας ΕΟΧ. Όπου απαιτείται, βάσει των τεχνικών αξιολογήσεων και τυχόν τεχνικών συστάσεων που προκύπτουν από αυτή τη διαδικασία, τα κράτη της ΕΖΕΣ διαβιβάζουν τα αναθεωρημένα προτεινόμενα επίπεδα αναφοράς δασικών εκτάσεων στην Εποπτεύουσα Αρχή της ΕΖΕΣ. Τα επίπεδα αναφοράς δασικών εκτάσεων των κρατών της ΕΖΕΣ που προκύπτουν από αυτή τη διαδικασία θα θεσπιστούν από την Εποπτεύουσα Αρχή της ΕΖΕΣ και θα περιληφθούν στο πρωτόκολλο 31 της συμφωνίας ΕΟΧ με απόφαση της Μεικτής Επιτροπής ως προσαρμογές στις κατ’ εξουσιοδότηση πράξεις της Επιτροπής σύμφωνα με το άρθρο 8 παράγραφος 8 του κανονισμού LULUCF. Καθώς η διαδικασία αυτή δεν θα ξεκινήσει επίσημα πριν από την έναρξη ισχύος αυτής της απόφασης της Μεικτής Επιτροπής και καθώς η διαδικασία σύμφωνα με το άρθρο 8 παράγραφοι 6-7 διαρκεί αρκετούς μήνες, η προθεσμία στο άρθρο 8 παράγραφος 7 για τα αναθεωρημένα προτεινόμενα επίπεδα αναφοράς πρέπει να προσαρμοστεί για να εξασφαλιστεί αρκετός χρόνος και στα κράτη της ΕΖΕΣ και στην Εποπτεύουσα Αρχή της ΕΖΕΣ σε στενή συνεργασία με την Ευρωπαϊκή Επιτροπή να οριστικοποιήσουν αυτή τη διαδικασία και όσον αφορά τα επίπεδα αναφοράς δασικών εκτάσεων για τα κράτη της ΕΖΕΣ. 
            
            
               Η υποχρέωση της Εποπτεύουσας Αρχής της ΕΖΕΣ να δημοσιεύει τα προτεινόμενα επίπεδα αναφοράς δασικών εκτάσεων που διαβιβάζουν τα κράτη της ΕΖΕΣ δεν απορρέει ρητά από τις υποχρεώσεις σύμφωνα με το άρθρο 109 και το πρωτόκολλο 1 της συμφωνίας ΕΟΧ, συνεπώς αναφέρεται ρητά στην προτεινόμενη προσαρμογή.
            
            
               Άρθρο 13 παράγραφος 2 στοιχείο α) – αναφορά στον κανονισμό (ΕΕ) αριθ. 525/2013:
            
            
               Αιτιολόγηση: 
            
            
               Σύμφωνα με το άρθρο 13 παράγραφος 2 στοιχείο α) του κανονισμού (ΕΕ) 2018/841 τα κράτη μέλη της ΕΕ υποχρεούνται να περιλαμβάνουν στη στρατηγική που υποβάλλουν σύμφωνα με το άρθρο 4 του κανονισμού (ΕΕ) αριθ. 525/2013 εν εξελίξει ή σχεδιαζόμενα συγκεκριμένα μέτρα που διασφαλίζουν τη διατήρηση ή βελτίωση, κατά περίπτωση, δασικών καταβοθρών και δεξαμενών, προκειμένου να συμμετάσχουν στην ευελιξία σχετικά με διαχειριζόμενες δασικές εκτάσεις σύμφωνα με το ίδιο άρθρο. Καθώς η απόφαση της Μεικτής Επιτροπής αφορά μόνο τους στόχους μείωσης των εκπομπών για το 2030, το άρθρο 4 του κανονισμού (ΕΕ) αριθ. 525/2013 δεν θα ισχύει για τα κράτη της ΕΖΕΣ. Για να εξασφαλίσει ότι τα κράτη της ΕΖΕΣ συμμετέχουν στην ευελιξία σχετικά με διαχειριζόμενες δασικές εκτάσεις υπό τους αυτούς όρους με τα κράτη μέλη της ΕΕ, η προτεινόμενη προσαρμογή θεσπίζει την υποχρέωση τα κράτη μέλη της ΕΖΕΣ να υποβάλλουν συγκεκριμένες στρατηγικές για τον τομέα της χρήσης γης, της αλλαγής χρήσης γης και της δασοπονίας που τα αφορά.
            
            
               Άρθρο 15 παράγραφος 2 - Ενημέρωση της Εποπτεύουσας Αρχής της ΕΖΕΣ από τον κεντρικό διαχειριστή:
            
            
               Αιτιολόγηση: 
            
            
               Η προτεινόμενη προσαρμογή διευκρινίζει τον ρόλο της Εποπτεύουσας Αρχής της ΕΖΕΣ σε σχέση με τον κεντρικό διαχειριστή σύμφωνα με τον κανονισμό για το ενωσιακό μητρώο [κανονισμός (ΕΕ) αριθ. 389/2013 της Επιτροπής] όπως ενσωματώθηκε και προσαρμόστηκε για τους σκοπούς του ΕΟΧ στο σημείο 21αιδα του παραρτήματος XX της συμφωνίας ΕΟΧ.  Από αυτές τις προσαρμογές προκύπτει ότι όταν πρόκειται για λογαριασμούς που υπάγονται στη δικαιοδοσία κράτους της ΕΖΕΣ, εμπλέκεται η Εποπτεύουσα Αρχή της ΕΖΕΣ. Η προτεινόμενη προσαρμογή συνάδει επίσης με τον ρόλο της Εποπτεύουσας Αρχής της ΕΖΕΣ σύμφωνα με τις γενικές προσαρμογές σε αυτή την απόφαση της Μεικτής Επιτροπής σχετικά με την εφαρμογή του μέρους VII και του πρωτοκόλλου 1 της συμφωνίας ΕΟΧ.
            
            
               Παραρτήματα II, III, IV και VII – πίνακες: 
            
            
               Αιτιολόγηση: 
            
            
               Σχετικές πληροφορίες για την Ισλανδία και τη Νορβηγία θα πρέπει να περιληφθούν στα παραρτήματα II, III και VII.
            
            
               Το    παράρτημα IV τμήμα A στοιχείο ζ) απαιτεί συνέπεια μεταξύ των επιπέδων αναφοράς δασικών εκτάσεων και των προβλέψεων που δηλώνονται βάσει του κανονισμού (ΕΕ) αριθ. 525/2013. Καθώς ο κανονισμός (ΕΕ) αριθ. 525/2013 δεν έχει ενσωματωθεί στη συμφωνία ΕΟΧ, η Ισλανδία και η Νορβηγία δεν ήταν υποχρεωμένες να υποβάλλουν εκθέσεις για προβλέψεις σύμφωνα με τον κανονισμό (ΕΕ) αριθ. 525/2013. Εκθέσεις για προβλέψεις, παρόλα αυτά, υποβάλλονταν στον Ευρωπαϊκό Οργανισμό Περιβάλλοντος σε εθελοντική βάση και, για την Ισλανδία, σύμφωνα επίσης με τη διμερή συμφωνία μεταξύ της Ισλανδίας και της Ευρωπαϊκής Ένωσης και των κρατών μελών της σχετικά με τη συμμετοχή της Ισλανδίας στην από κοινού ανταπόκριση στις υποχρεώσεις που έχει αναλάβει η Ευρωπαϊκή Ένωση, τα κράτη μέλη της και η Ισλανδία στη δεύτερη περίοδο δέσμευσης του Πρωτοκόλλου του Κιότο στη σύμβαση-πλαίσιο των Ηνωμένων Εθνών για τις κλιματικές μεταβολές
                  2
               . Αυτό διευκρινίζεται στην προτεινόμενη προσαρμογή στο παράρτημα.
            
            
               Για την περίοδο 2026-2030, δεν χρειάζεται παρόμοια προσαρμογή, καθώς η Νορβηγία και η Ισλανδία θα υποβάλλουν εκθέσεις για προβλέψεις σύμφωνα με το άρθρο 18 του κανονισμού (ΕΕ) 2018/1999. 
            
            
               5.3.Αιτιολογήσεις και προτεινόμενες λύσεις - Κανονισμός 2018/842
            
            
               Άρθρο 4 παράγραφος 3 - καθορισμός του έτους βάσης 2005 για τον υπολογισμό του σημείου τέλους του 2030 για την πορεία δυνάμει του κανονισμού περί επιμερισμού των προσπαθειών (ESR) σε απόλυτα δικαιώματα εκπομπής:
            
            
               Αιτιολόγηση: 
            
            
               Η μείωση των αερίων του θερμοκηπίου (ΑΘ) για το 2030 θα πρέπει να καθοριστεί σε σχέση με το επίπεδο των αναθεωρημένων εκπομπών αερίων του θερμοκηπίου του 2005 που καλύπτει ο κανονισμός 2018/842, με εξαίρεση τα ΑΘ από τις δραστηριότητες που αναφέρονται στο παράρτημα I της οδηγίας 2003/87/ΕΚ (Σύστημα εμπορίας δικαιωμάτων εκπομπής αερίων της ΕΕ, ΣΕΔΕ) και τις επαληθευμένες εκπομπές από εγκαταστάσεις που λειτουργούσαν το 2005 και περιλήφθηκαν στο ΣΕΔΕ της ΕΕ μόλις μετά το 2005. Σύμφωνα με την αιτιολογική σκέψη 18 του ESR, η προσέγγιση που υιοθετήθηκε στην απόφαση αριθ. 406/2009/ΕΚ θα πρέπει να συνεχιστεί, κάτι το οποίο θα απαιτούσε ένα στοιχείο, το ετήσιο δικαίωμα εκπομπής (ΕΔΕ) για το 2020. Η Νορβηγία και η Ισλανδία δεν το διαθέτουν αυτό και επομένως το ετήσιο δικαίωμα εκπομπής τους (ΕΔΕ) για το 2030 δεν μπορεί να υπολογιστεί με την ίδια μεθοδολογία με αυτή που χρησιμοποιείται για τα κράτη μέλη της ΕΕ. Το άρθρο 4 παράγραφος 3 θα πρέπει επομένως να προσαρμοστεί για να διευκρινιστεί η μεθοδολογία που θα χρησιμοποιηθεί για να καθοριστούν οι εκπομπές του έτους βάσης 2005 για τη Νορβηγία και την Ισλανδία, λαμβάνοντας υπόψη τις τιμές ΣΕΔΕ που έχουν ήδη περιληφθεί στη συμφωνία. Αυτό θα απλοποιήσει επίσης την ενσωμάτωση των εκτελεστικών πράξεων που υπολογίζουν και ορίζουν τα ΕΔΕ για τα έτη 2021-2030.
            
            
               Η απόφαση αριθ. 152/2012 της Μεικτής Επιτροπής του ΕΟΧ για το ΣΕΔΕ της ΕΕ περιέχει τις τιμές των κρατών της ΕΖΕΣ για τις εκπομπές του ΣΕΔΕ από εγκαταστάσεις το 2005 εντός του πεδίου εφαρμογής του ΣΕΔΕ από το 2013 και εξής. Τα στοιχεία αυτά μπορούν να χρησιμοποιηθούν για να υπολογιστούν οι εκπομπές του 2005 από τομείς που καλύπτει η οδηγία για το ΣΕΔΕ εντός του πεδίου εφαρμογής που αφορά τον κανονισμό περί επιμερισμού των προσπαθειών.
            
            
               Όσον αφορά τα κράτη της ΕΖΕΣ, τα στοιχεία του ΣΕΔΕ το 2005 που θα ληφθούν υπόψη για τον σκοπό καθορισμού του ετήσιου δικαιώματος εκπομπής για το έτος 2030 δυνάμει του άρθρου 4 παράγραφος 3 καθορίζονται σε προσάρτημα που προστίθεται μετά το παράρτημα IV.
            
         
         
            
               Άρθρο 6 παράγραφος 1 – αριθμός δικαιωμάτων που θα ακυρωθούν για συμμόρφωση με τον ESR:
            
            
               Αιτιολόγηση: 
            
            
               Το άρθρο 6 παράγραφος 1 ορίζει ότι για τη συμμόρφωση με τον ESR θα ληφθεί συλλογικά υπόψη ακύρωση δικαιωμάτων ΣΕΔΕ της ΕΕ που δεν υπερβαίνουν τα 100 εκατομμύρια κατά ανώτατο όριο. Θα πρέπει να προστεθούν τα ανώτατα όρια για την Ισλανδία και τη Νορβηγία, βλέπε προτεινόμενη προσαρμογή vi).
            
            
               Άρθρο 12 παράγραφος 2 - Ενημέρωση της Εποπτεύουσας Αρχής της ΕΖΕΣ από τον κεντρικό διαχειριστή:
            
            
               Αιτιολόγηση: 
            
            
               Η προτεινόμενη προσαρμογή διευκρινίζει τον ρόλο της Εποπτεύουσας Αρχής της ΕΖΕΣ σε σχέση με τον κεντρικό διαχειριστή σύμφωνα με τον κανονισμό για το ενωσιακό μητρώο [κανονισμός (ΕΕ) αριθ. 389/2013 της Επιτροπής] όπως ενσωματώθηκε και προσαρμόστηκε για τους σκοπούς του ΕΟΧ στο σημείο 21αιδα του παραρτήματος XX της συμφωνίας ΕΟΧ.  Από αυτές τις προσαρμογές προκύπτει ότι όταν πρόκειται για λογαριασμούς που υπάγονται στη δικαιοδοσία κράτους της ΕΖΕΣ, εμπλέκεται η Εποπτεύουσα Αρχή της ΕΖΕΣ. Η προτεινόμενη προσαρμογή συνάδει επίσης με τον ρόλο της Εποπτεύουσας Αρχής της ΕΖΕΣ σύμφωνα με τις γενικές προσαρμογές σε αυτή την απόφαση της Μεικτής Επιτροπής σχετικά με την εφαρμογή του μέρους VII και του πρωτοκόλλου 1 της συμφωνίας ΕΟΧ.
            
            
               Παραρτήματα I, II και III:
            
            
               Αιτιολόγηση: 
            
            
               Σχετικές πληροφορίες για την Ισλανδία και τη Νορβηγία θα πρέπει να περιληφθούν στα παραρτήματα I, II και III. Αυτό βασίζεται στην αρχή ίσης μεταχείρισης με τα κράτη μέλη της ΕΕ και συνάδει με το σκεπτικό της Επιτροπής που καθορίζεται στην πρόταση του ESR [COM(2016) 482 final, σ. 3] και την εκτίμηση επιπτώσεων στην οποία βασίζεται.
            
            
               5.4.Αιτιολογήσεις και προτεινόμενες λύσεις - Κανονισμός (ΕΕ) 2018/1999
            
            
               Προσαρμογές i)-ii) – Σχετικά άρθρα και η εφαρμογή τους:
            
            
               Αιτιολόγηση: 
            
            
               Ο κανονισμός (ΕΕ) 2018/1999 θεσπίζει μηχανισμό διακυβέρνησης για να διασφαλίσει την επίτευξη των στόχων και επιδιώξεων της Ενεργειακής Ένωσης για το 2030 και των μακροπρόθεσμων στόχων και των επιδιώξεων της Ενεργειακής Ένωσης, σύμφωνα με τη συμφωνία του Παρισιού για την αλλαγή του κλίματος. Ο κανονισμός (ΕΕ) 2018/1999 αποτελεί μέρος της δέσμης μέτρων  «Καθαρή ενέργεια για όλους τους Ευρωπαίους». Η σημασία του κανονισμού (ΕΕ) 2018/1999 για τον ΕΟΧ θα αξιολογηθεί σύμφωνα με τις συνήθεις διαδικασίες του ΕΟΧ. Αυτό θα γίνει στο πλαίσιο της αξιολόγησης ολόκληρης της δέσμης μέτρων «Καθαρή ενέργεια για όλους τους Ευρωπαίους» 
            
            
               Ο κανονισμός (ΕΕ) 2018/1999 περιλαμβάνει απαιτήσεις σχεδιασμού και υποβολής εκθέσεων που καλύπτουν τις δεσμεύσεις που περιλαμβάνονται στον κανονισμό (ΕΕ) 2018/841 και στον κανονισμό (ΕΕ) 2018/842. Οι απαιτήσεις αυτές αντικαθιστούν μεταξύ άλλων τον κανονισμό (ΕΕ) αριθ. 525/2013, που δεν έχει ενσωματωθεί στη συμφωνία ΕΟΧ. 
            
            
               Το πεδίο εφαρμογής της απόφασης της Μεικτής Επιτροπής περιορίζεται στη νομοθεσία που αφορά την υλοποίηση των εθνικών στόχων μείωσης των εκπομπών για το 2030 της Ισλανδίας και της Νορβηγίας. Ο κανονισμός (ΕΕ) 2018/1999 περιλαμβάνει διατάξεις σχετικά με ενοποιημένα εθνικά σχέδια για την ενέργεια και το κλίμα και ενοποιημένες εκθέσεις προόδου για την ενέργεια και το κλίμα. Οι διατάξεις αυτές υπερβαίνουν το πεδίο εφαρμογής της απόφασης της Μεικτής Επιτροπής καθώς περιλαμβάνουν επίσης τον σχεδιασμό και την υποβολή εκθέσεων σχετικά με τους ενεργειακούς στόχους και τις λοιπές επιδιώξεις στις πέντε διαστάσεις της Ενεργειακής Ένωσης. Οι διατάξεις αυτές δεν περιλαμβάνονται επομένως στην απόφαση της Μεικτής Επιτροπής. 
            
            
               Παρόλα αυτά, η Ισλανδία και η Νορβηγία δεσμεύονται οικειοθελώς να αναπτύξουν εθνικά σχέδια για τον καθορισμό των πολιτικών και των μέτρων για την εκπλήρωση των υποχρεώσεων που καθορίζονται στον κανονισμό (ΕΕ) 2018/841 και τον κανονισμό (ΕΕ) 2018/842 και περιλαμβάνονται στο πρωτόκολλο 31 μέσω της απόφασης της Μεικτής Επιτροπής. Τα σχέδια θα κοινοποιηθούν στα κράτη μέλη της ΕΕ, στην Επιτροπή και στην Εποπτεύουσα Αρχή της ΕΖΕΣ έως τις 31.12.2019. Αυτό αναφέρεται στη δήλωση για τα εθνικά σχέδια σχετικά με την απόφαση της Μεικτής Επιτροπής του ΕΟΧ αριθ. [η παρούσα απόφαση] που πραγματοποίησαν η Ισλανδία και η Νορβηγία.
            
            
               Για να θεσπιστεί ένα σύστημα διαφανούς και συνεπούς παρακολούθησης, υποβολής εκθέσεων και συμμόρφωσης με τις υποχρεώσεις που έχουν αναληφθεί με την απόφαση της Μεικτής Επιτροπής, προτείνεται να περιληφθούν οι διατάξεις του κανονισμού (ΕΕ) 2018/1999 που είναι ουσιώδεις για την εφαρμογή των κανονισμών (ΕΕ) 2018/841 και 2018/842. Αυτή η συμπερίληψη γίνεται με την επιφύλαξη της αξιολόγησης της σημασίας του κανονισμού (ΕΕ) 2018/1999 για τον ΕΟΧ. Οι ουσιώδεις διατάξεις του κανονισμού (ΕΕ) 2018/1999 πρέπει να περιληφθούν με κατανοητό και νομικά ορθό τρόπο. Προτείνεται αυτό να γίνει με τρόπο παρόμοιο με αυτόν που χρησιμοποιείται για τη συμπερίληψη στο πρωτόκολλο 47 της συμφωνίας διατάξεων που αφορούν το εμπόριο οίνου από τις πράξεις τις ΕΕ για τη θέσπιση κοινής οργάνωσης των αγορών γεωργικών προϊόντων. Αυτό σημαίνει απαρίθμηση των άρθρων του κανονισμού (ΕΕ) 2018/1999 που ισχύουν. Ορισμένες διατάξεις θα χρειαστούν ορισμένες προσαρμογές για να ενταχθούν στο πεδίο εφαρμογής της απόφασης της Μεικτής Επιτροπής, ενώ άλλες θα περιληφθούν χωρίς καμία προσαρμογή.
            
            
               Τα άρθρα που περιλαμβάνονται θα διασφαλίσουν πλήρη υποβολή εκθέσεων σχετικά με τις απογραφές των αερίων θερμοκηπίου, τις πολιτικές και τα μέτρα για τα αέρια του θερμοκηπίου και τις προβλέψεις. 
            
            
               Επιπλέον, για τη διασφάλιση της συμμόρφωσης, περιλαμβάνονται ουσιώδη άρθρα για την πραγματοποίηση διεξοδικών επανεξετάσεων σύμφωνα με τους κανονισμούς (ΕΕ) 2018/841 και 2018/842.
            
            
               Το άρθρο 2 περιλαμβάνει κατάλογο των ορισμών που ισχύουν για τον κανονισμό (ΕΕ) 2018/1999. Οι ορισμοί που περιλαμβάνονται είναι αυτοί που έχουν σημασία για την εφαρμογή των κανονισμών (ΕΕ) 2018/841 και 2018/842. Ορισμένοι από τους ορισμούς που περιλαμβάνονται αναφέρονται επίσης σε θέματα που εξαιρούνται από το πεδίο εφαρμογής της απόφασης. Η προσαρμογή περιορίζει την εφαρμογή των ορισμών στο πεδίο εφαρμογής της παρούσας απόφασης της Μεικτής Επιτροπής.
            
         
         
            
               Άρθρο 26 παράγραφος 4 – δεδομένα απογραφής αερίων του θερμοκηπίου: 
            
            
               Αιτιολόγηση: 
            
            
               Το άρθρο 26 παράγραφος 4 θεσπίζει για τα κράτη μέλη την υποχρέωση υποβολής έκθεσης εθνικών απογραφών στη UNFCCC. Η υποβολή αυτών των εκθέσεων αποτελεί υποχρέωση δυνάμει της UNFCCC. Η Ισλανδία και η Νορβηγία είναι ανεξάρτητα μέρη της UNFCCC.  Η Ισλανδία και η Νορβηγία θα υποβάλλουν, σύμφωνα με τις αντίστοιχες δεσμεύσεις τους δυνάμει της UNFCCC, εκθέσεις εθνικών απογραφών. 
            
            
               Καθώς τα τελικά δεδομένα απογραφής αερίων του θερμοκηπίου που υποβάλλονται στη UNFCCC έως τις 15 Απριλίου κάθε έτους είναι ουσιώδη για τη συμμόρφωση με τους κανονισμούς (ΕΕ) 2018/841 και 2018/842, η προσαρμογή εξασφαλίζει ότι η Ισλανδία και η Νορβηγία θα υποβάλλουν ένα αντίγραφο των υποβληθέντων δεδομένων στην Εποπτεύουσα Αρχή της ΕΖΕΣ την ίδια ημερομηνία με τα κράτη μέλη.
            
            
               Άρθρο 41 – συνεργασία κρατών μελών – Ευρωπαϊκής Ένωσης:
            
            
               Αιτιολόγηση: 
            
            
               Το άρθρο 41 ρυθμίζει τη συνεργασία μεταξύ των κρατών μελών και της Ένωσης όσον αφορά το πλήρες πεδίο εφαρμογής των υποχρεώσεων που καλύπτει ο κανονισμός (ΕΕ) 2018/1999. Η προσαρμογή διασφαλίζει ότι η συνεργασία αυτή περιορίζεται στο πεδίο εφαρμογής της απόφασης της Μεικτής Επιτροπής.
            
            
               Άρθρο 42 – συνδρομή του Ευρωπαϊκού Οργανισμού Περιβάλλοντος:
            
            
               Αιτιολόγηση: 
            
            
               Το άρθρο 42 προβλέπει ότι ο Ευρωπαϊκός Οργανισμός Περιβάλλοντος συνεπικουρεί την Επιτροπή στο έργο της όσον αφορά τα άρθρα 15-21, και τα άρθρα 26, 28-29, 37-39 και 41. Η προσαρμογή διασφαλίζει ότι η συνδρομή αυτή περιορίζεται στο πεδίο εφαρμογής της απόφασης της Μεικτής Επιτροπής.
            
            
               5.5.Αιτιολογήσεις και προτεινόμενες λύσεις - Κανονισμός (ΕΕ) αριθ. 525/2013
            
            
               Άρθρο 7 και άρθρο 19 παράγραφοι 1 και 3 – δεδομένα απογραφής και διεξοδική επανεξέταση:
            
            
               Αιτιολόγηση: 
            
            
               Για να πραγματοποιηθεί διεξοδική επανεξέταση σύμφωνα με το άρθρο 4 παράγραφος 3 του κανονισμού (ΕΕ) 2018/842 το 2020, πρέπει να περιληφθούν τμήματα δύο άρθρων του κανονισμού (ΕΕ) αριθ. 525/2013. Ο κανονισμός (ΕΕ) 2018/1999 θα καταργήσει τον κανονισμό (ΕΕ) αριθ. 525/2013 από την 1η Ιανουαρίου 2021, συνεπώς οι υποχρεώσεις υποβολής εκθέσεων σύμφωνα με τον κανονισμό (ΕΕ) 2018/1999 δεν θα ισχύουν για την Ισλανδία και τη Νορβηγία πριν από το 2021. Είναι επομένως απαραίτητο να περιληφθούν τμήματα δύο άρθρων του κανονισμού (ΕΕ) αριθ. 525/2013 προκειμένου να θεσπιστεί η υποχρέωση υποβολής των απαραίτητων δεδομένων απογραφής και να πραγματοποιηθεί η διεξοδική επανεξέταση το 2020. 
            
            
               Τα απαραίτητα άρθρα περιλαμβάνονται στην απόφαση της Μεικτής Επιτροπής μέσω ενός καταλόγου που αναφέρει ποια άρθρα ισχύουν. Θα ισχύσουν μόνο τα τμήματα των άρθρων που αφορούν την εφαρμογή του κανονισμού (ΕΕ) 2018/842. Η Ισλανδία και η Νορβηγία θα έχουν την υποχρέωση να υποβάλουν τα σχετικά δεδομένα για τη διεξοδική επανεξέταση που αναφέρεται στο άρθρο 4 παράγραφος 3 του κανονισμού (ΕΕ) 2018/842 για το έτος 2020. Επιπλέον, η συμπερίληψη του άρθρου 19 παράγραφοι 1 και 3 θα εξασφαλίσει ότι η διεξοδική επανεξέταση θα πραγματοποιηθεί σύμφωνα με τις διαδικασίες που αναφέρονται στις εν λόγω παραγράφους.
            
            
               Οι διατάξεις ισχύουν μόνο στο βαθμό που σχετίζονται με την εφαρμογή του κανονισμού (ΕΕ) 2018/842.
            
            
               5.6.Αιτιολογήσεις και προτεινόμενες λύσεις - Εκτελεστικός κανονισμός αριθ. 749/2014
            
            
               Άρθρα 3-5, 7-10, 12-14, 16, 29, 32-34, 36-37, παραρτήματα I-VIII και πίνακας 2 του παραρτήματος XVI:
            
            
               Αιτιολόγηση: 
            
            
               Καθώς το άρθρο 7 και το άρθρο 19 παράγραφοι 1 και 3 του κανονισμού (ΕΕ) αριθ. 525/2013 περιλαμβάνονται για την πραγματοποίηση της διεξοδικής επανεξέτασης σύμφωνα με το άρθρο 4 παράγραφος 3 του κανονισμού (ΕΕ) 2018/842, είναι επίσης απαραίτητο να περιληφθούν τα εκτελεστικά άρθρα του εκτελεστικού κανονισμού αριθ. 749/2014 σχετικά με τη δομή, τον μορφότυπο, τις διαδικασίες υποβολής και την εξέταση των πληροφοριών που υποβάλλονται από τα κράτη μέλη σύμφωνα με τον κανονισμό (ΕΕ) αριθ. 525/2013. 
            
         
         
            
               Οι διατάξεις ισχύουν μόνο στο βαθμό που σχετίζονται με την εφαρμογή του κανονισμού (ΕΕ) 2018/842.
            
            
               5.7.Αιτιολόγηση και προτεινόμενες λύσεις - Γενικές προσαρμογές (εφαρμογή του μέρους VII και του πρωτοκόλλου 1 της συμφωνίας ΕΟΧ, αναφορές σε πράξεις της ΕΕ, συμμετοχή της Επιτροπής, διαβούλευση με εμπειρογνώμονες, συνδρομή του Ευρωπαϊκού Οργανισμού Περιβάλλοντος και μη εφαρμογή για το Λιχτενστάιν)
            
            
               Αιτιολόγηση: 
            
            
               Καθώς προκύπτει από το άρθρο 79 παράγραφος 3 ότι οι θεσμικές διατάξεις του μέρους VII της συμφωνίας ΕΟΧ ισχύουν μόνο για το μέρος VI και το πρωτόκολλο 31 της συμφωνίας ΕΟΧ όταν υπάρχει ειδική σχετική πρόβλεψη και καθώς υπάρχει ειδική πρόβλεψη μόνο για την εφαρμογή των διατάξεων για τη λήψη αποφάσεων (πρβλ. άρθρο 98), προτείνεται η προσαρμογή β) για να διασφαλιστεί η εφαρμογή του μέρους VII και ως εκ τούτου να διασφαλιστεί η παρακολούθηση και η επιβολή από την Εποπτεύουσα Αρχή της ΕΖΕΣ και το Δικαστήριο της ΕΖΕΣ όπως εξηγείται παραπάνω όσον αφορά τη συμπερίληψη στο πρωτόκολλο 31. 
            
            
               Καθώς το πρωτόκολλο 1 για τις Οριζόντιες προσαρμογές της συμφωνίας ΕΟΧ ισχύει αρχικά μόνο για τις διατάξεις των πράξεων που αναφέρονται στα παραρτήματα της συμφωνίας ΕΟΧ, προτείνεται η προσαρμογή  γ) να ισχύει και για τις διατάξεις των πράξεων που αναφέρονται στο πρωτόκολλο 31 με τη συμπερίληψή τους μέσω της απόφασης της Μεικτής Επιτροπής.
            
            
               Οι διατάξεις των πράξεων που περιλαμβάνονται στο πρωτόκολλο 31 μέσω της απόφασης της Μεικτής Επιτροπής αναφέρονται επίσης στην ευρωπαϊκή ή ενωσιακή νομοθεσία, τις πράξεις, τους κανόνες, τις πολιτικές και τα μέτρα που δεν αποτελούν μέρος της συμφωνίας ΕΟΧ. Προτείνεται η προσαρμογή δ) για να καταστεί σαφές ότι ισχύουν μόνο ανάλογα με τον βαθμό και τη μορφή ενσωμάτωσής τους στη συμφωνία.
            
            
               Η συμμετοχή των κρατών της ΕΖΕΣ στην επιτροπή για την αλλαγή του κλίματος και η διαβούλευση με εμπειρογνώμονες από τα κράτη της ΕΖΕΣ όπως γίνεται η διαβούλευση με εμπειρογνώμονες από τα κράτη μέλη της ΕΕ είναι απαραίτητες για να καταστεί αποτελεσματική η συνεργασία που προβλέπεται στην απόφαση της Μεικτής Επιτροπής.  Για παράδειγμα, όπως εξηγείται παραπάνω σχετικά με την προτεινόμενη προσαρμογή στο άρθρο 8 παράγραφος 7 του κανονισμού (ΕΕ) αριθ. 2018/841 (LULUCF) όσον αφορά τη θέσπιση εθνικών σχεδίων λογιστικής καταγραφής δασικών εκτάσεων και επιπέδων αναφοράς δασικών εκτάσεων, η διαβούλευση με εμπειρογνώμονες από τα κράτη της ΕΖΕΣ είναι απαραίτητη για να διασφαλιστούν τα απαραίτητα στοιχεία, οι διαβουλεύσεις και η συνεργασία και μέσω αυτής η ομοιόμορφη εφαρμογή των διατάξεων των πράξεων που περιλαμβάνονται στο πρωτόκολλο 31 με την παρούσα απόφαση της Μεικτής Επιτροπής. Οι προτεινόμενες προσαρμογές ε) και στ) διασφαλίζουν επίσης την εν λόγω συμμετοχή και διαβούλευση προς τον σκοπό αυτόν.
            
            
               Καθώς θα ισχύσουν οι διατάξεις του μέρους VII της συμφωνίας ΕΟΧ, η Εποπτεύουσα Αρχή της ΕΖΕΣ θα παρακολουθεί την εκπλήρωση των υποχρεώσεων της Ισλανδίας και της Νορβηγίας δυνάμει της απόφασης της Μεικτής Επιτροπής. Η προτεινόμενη προσαρμογή ζ) εξασφαλίζει ότι ο Ευρωπαϊκός Οργανισμός Περιβάλλοντος συνεπικουρεί την Εποπτεύουσα Αρχή της ΕΖΕΣ στο έργο της για τη συμμόρφωση με τις υποχρεώσεις δυνάμει της απόφασης, όπως την πραγματοποίηση της διεξοδικής επανεξέτασης και τη διεξαγωγή διαδικασιών διασφάλισης της ποιότητας των πληροφοριών που υποβάλλουν η Ισλανδία και η Νορβηγία.
            
            
               Καθώς μόνο η Ισλανδία και η Νορβηγία θα συμμετάσχουν στην επέκταση της συνεργασίας που προβλέπεται μέσω της απόφασης της Μεικτής Επιτροπής, η προτεινόμενη προσαρμογή η) προβλέπει ότι αυτό δεν ισχύει για το Λιχτενστάιν.
            
            
               2019/0205 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, 
                  στο πλαίσιο της Μεικτής Επιτροπής του ΕΟΧ για την τροποποίηση του πρωτοκόλλου 31 της συμφωνίας ΕΟΧ σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών
               
                  [Επέκταση της συνεργασίας ΕΕ – Ισλανδίας – Νορβηγίας για το κλίμα]
               
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 191 σε συνδυασμό με το άρθρο 218 παράγραφος 9,
            
            
               Έχοντας υπόψη τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο, και ιδίως το άρθρο 1 παράγραφος 3,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η συμφωνία για τον Ευρωπαϊκό Οικονομικό Χώρο
                  3
                («η συμφωνία ΕΟΧ») άρχισε να ισχύει την 1η Ιανουαρίου 1994.
            
         
         
            
               (2)Σύμφωνα με το άρθρο 98 της συμφωνίας ΕΟΧ, η Μεικτή Επιτροπή του ΕΟΧ μπορεί να αποφασίσει να τροποποιήσει, μεταξύ άλλων, το πρωτόκολλο 31 της συμφωνίας ΕΟΧ.
            
            
               (3)Το πρωτόκολλο 31 της συμφωνίας ΕΟΧ περιλαμβάνει ειδικές διατάξεις σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών.
            
            
               (4)Είναι σκόπιμο να επεκταθεί η συνεργασία των συμβαλλόμενων μερών της συμφωνίας ΕΟΧ σε δράσεις της Ένωσης για να περιληφθεί ο κανονισμός (ΕΕ) 2018/841 και ο κανονισμός (ΕΕ) 2018/842 και οι σχετικές διατάξεις του κανονισμού (ΕΕ) 2018/1999, του κανονισμού (ΕΕ) 525/2013 και του εκτελεστικού κανονισμού (ΕΕ) 794/2014.
            
            
               (5)Συνεπώς, το πρωτόκολλο 31 της συμφωνίας ΕΟΧ θα πρέπει να τροποποιηθεί ώστε να καταστεί δυνατή η εν λόγω επέκταση της συνεργασίας.
            
            
               (6)Η θέση της Ένωσης στη Μεικτή Επιτροπή του ΕΟΧ θα πρέπει, επομένως, να βασιστεί στο συνημμένο σχέδιο απόφασης,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η θέση που πρέπει να ληφθεί, εξ ονόματος της Ένωσης, στο πλαίσιο της Μεικτής Επιτροπής του ΕΟΧ, όσον αφορά την προτεινόμενη τροποποίηση του πρωτοκόλλου 31 της συμφωνίας ΕΟΧ, σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών, βασίζεται στο σχέδιο απόφασης της Μεικτής Επιτροπής του ΕΟΧ που επισυνάπτεται στην παρούσα απόφαση.
            
            
               Άρθρο 2
            
            
               Η παρούσα απόφαση αρχίζει να ισχύει την ημερομηνία της έκδοσής της.
            
            
               Βρυξέλλες,
            
            
               
                     Για το Συμβούλιο
               
               
                     [Ο Πρόεδρος][Η Πρόεδρος]
               
            
         
         
            
                  
                     (1)
                  
                        ΕΕ L 305 της 30.11.1994, σ. 6-8.
               
               
                  
                     (2)
                  
                        ΕΕ L 207 της 4.8.2015, σ. 1.
               
               
                  
                     (3)
                  
                        ΕΕ L 1 της 3.1.1994, σ. 3. 
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 27.9.2019
            COM(2019) 438 final
            ΠΑΡΑΡΤΗΜΑ 
            της
            πρότασηςΑΠΟΦΑΣΗΣ ΤΟΥ ΣΥΜΒΟΥΛΙΟΥ
            σχετικά με τη θέση που πρόκειται να ληφθεί εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ για την τροποποίηση του πρωτοκόλλου 31 της συμφωνίας ΕΟΧ σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών[Επέκταση της συνεργασίας ΕΕ – Ισλανδίας – Νορβηγίας για το κλίμα]
            
               
         
         
            
               ΠΑΡΑΡΤΗΜΑ 
            
            
               ΑΠΟΦΑΣΗΣ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ
            
            
               αριθ. […]
            
            
               της […]
            
            
               για την τροποποίηση του πρωτοκόλλου 31 της συμφωνίας ΕΟΧ σχετικά με τη συνεργασία σε ειδικούς τομείς εκτός του πλαισίου των τεσσάρων ελευθεριών
            
            
               Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,
            
            
               Έχοντας υπόψη τη συμφωνία για τον Ευρωπαϊκό Οικονομικό Χώρο (εφεξής «η συμφωνία ΕΟΧ»), και ιδίως τα άρθρα 86 και 98,
            
            
               Εκτιμώντας τα ακόλουθα:
            
            
               (1)Η Ευρωπαϊκή Ένωση, η Ισλανδία και η Νορβηγία έχουν δεσμευτεί να μειώσουν τις συνολικές εκπομπές αερίων θερμοκηπίου τους, με σκοπό να συγκρατήσουν την αύξηση της μέσης θερμοκρασίας πλανήτη πολύ κάτω από τους 2°C πάνω από τα προβιομηχανικά επίπεδα, και να προσπαθήσουν να περιορίσουν την αύξηση της θερμοκρασίας σε 1,5°C πάνω από τα προβιομηχανικά επίπεδα.
            
            
               (2)Είναι σκόπιμο να επεκταθεί η συνεργασία των συμβαλλόμενων μερών της συμφωνίας ΕΟΧ στον κανονισμό (ΕΕ) 2018/841 του Ευρωπαϊκού Κοινοβουλίου και του Συμβουλίου, της 30ής Μαΐου 2018, σχετικά με τη συμπερίληψη των εκπομπών αερίων θερμοκηπίου και των απορροφήσεων από δραστηριότητες χρήσης γης, αλλαγής χρήσης γης και δασοπονίας στο πλαίσιο για το κλίμα και την ενέργεια έως το 2030, καθώς και για την τροποποίηση του κανονισμού (EE) αριθ. 525/2013 και της απόφασης (EE) αριθ. 529/2013/ΕΕ
                  1
               .
            
            
               (3)Είναι σκόπιμο να επεκταθεί η συνεργασία των συμβαλλόμενων μερών της συμφωνίας ΕΟΧ στον κανονισμό (ΕΕ) 2018/842 του Ευρωπαϊκού Κοινοβουλίου και του Συμβουλίου της, 30ής Μαΐου 2018 σχετικά με τις δεσμευτικές ετήσιες μειώσεις των εκπομπών αερίων θερμοκηπίου από τα κράτη μέλη από το 2021 έως το 2030, στο πλαίσιο της συμβολής στη δράση για το κλίμα για την τήρηση των δεσμεύσεων που απορρέουν από τη συμφωνία του Παρισιού και για την τροποποίηση του κανονισμού (ΕΕ) αριθ. 525/2013
                  2
               .
            
            
               (4)Είναι σκόπιμο να επεκταθεί η συνεργασία των συμβαλλόμενων μερών της συμφωνίας ΕΟΧ σε ορισμένες διατάξεις του κανονισμού (ΕΕ) 2018/1999 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για τη διακυβέρνηση της Ενεργειακής Ένωσης και της Δράσης για το Κλίμα, για την τροποποίηση των κανονισμών (ΕΚ) αριθ. 663/2009 και (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου, των οδηγιών 94/22/ΕΚ, 98/70/ΕΚ, 2009/31/ΕΚ, 2009/73/ΕΚ, 2010/31/ΕΕ, 2012/27/ΕΕ και 2013/30/ΕΕ του Ευρωπαϊκού Κοινοβουλίου και του Συμβουλίου, των οδηγιών 2009/119/ΕΚ και (ΕΕ) 2015/652 του Συμβουλίου και για την κατάργηση του κανονισμού (ΕΕ) αριθ. 525/2013 του Ευρωπαϊκού Κοινοβουλίου και του Συμβουλίου
                  3
               , που είναι ουσιώδεις για την εφαρμογή των κανονισμών (ΕΕ) 2018/841 και (ΕΕ) 2018/842. 
            
            
               (5)Είναι σκόπιμο να επεκταθεί η συνεργασία των συμβαλλόμενων μερών της συμφωνίας ΕΟΧ σε ορισμένες διατάξεις του κανονισμού (ΕΕ) αριθ. 525/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, σχετικά με μηχανισμό παρακολούθησης και υποβολής εκθέσεων σχετικά με τις εκπομπές αερίων του θερμοκηπίου και άλλων πληροφοριών σε εθνικό και ενωσιακό επίπεδο που αφορούν την αλλαγή του κλίματος και την κατάργηση της απόφασης αριθ. 280/2004/ΕΚ
                  4
               , που είναι ουσιώδεις για την εφαρμογή του κανονισμού (ΕΕ) 2018/842.
            
            
               (6)Είναι σκόπιμο να επεκταθεί η συνεργασία των συμβαλλόμενων μερών της συμφωνίας ΕΟΧ σε ορισμένες διατάξεις του εκτελεστικού κανονισμού (ΕΕ) αριθ. 749/2014 της Επιτροπής, της 30ής Ιουνίου 2014, σχετικά με τη δομή, τον μορφότυπο, τις διαδικασίες υποβολής και την εξέταση των πληροφοριών που υποβάλλονται από τα κράτη μέλη σύμφωνα με τον κανονισμό (ΕΕ) αριθ. 525/2013 του Ευρωπαϊκού Κοινοβουλίου και του Συμβουλίου
                  5
               , που είναι ουσιώδεις για την εφαρμογή του κανονισμού (ΕΕ) 2018/842.
            
            
               (7)Με την παρούσα απόφαση, η Ισλανδία και η Νορβηγία αναλαμβάνουν δράση για να εκπληρώσουν τους στόχους τους σχετικά με τη μείωση των εκπομπών, συγκεκριμένα τους στόχους για μείωση των εκπομπών αερίων θερμοκηπίου κατά τουλάχιστον 40% έως το 2030 σε σύγκριση με τα επίπεδα του 1990.
            
            
               (8)Η παρούσα απόφαση λαμβάνεται με την επιφύλαξη του τρόπου εφαρμογής της συμφωνίας του Παρισιού από την Ευρωπαϊκή Ένωση, την Ισλανδία και τη Νορβηγία.
            
            
               (9)Τα δημοσιονομικά θέματα δεν αποτελούν μέρος της συμφωνίας ΕΟΧ. Ως εκ τούτου, η εφαρμογή του άρθρου 5 παράγραφος 6 του κανονισμού (ΕΕ) 2018/842 ισχύει με την επιφύλαξη του πεδίου εφαρμογής της συμφωνίας ΕΟΧ.
            
            
               (10)Η Εποπτεύουσα Αρχή της ΕΖΕΣ θα πρέπει να συνεργαστεί στενά με την Επιτροπή όποτε κληθεί να αναλάβει καθήκοντα σχετικά με την Ισλανδία και τη Νορβηγία δυνάμει της παρούσας απόφασης.
            
            
               (11)Οι αρμοδιότητες της Εποπτεύουσας Αρχής της ΕΖΕΣ και του Δικαστηρίου της ΕΖΕΣ δυνάμει της παρούσας απόφασης περιορίζονται στις υποχρεώσεις που αναλαμβάνονται στην παρούσα. 
            
         
         
            
               (12)Συνεπώς, το πρωτόκολλο 31 της συμφωνίας ΕΟΧ θα πρέπει να τροποποιηθεί ώστε να καταστεί δυνατή η εν λόγω επέκταση της συνεργασίας,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η ακόλουθη παράγραφος προστίθεται μετά την παράγραφο 7 στο άρθρο 3 (Περιβάλλον) του πρωτοκόλλου 31 της συμφωνίας ΕΟΧ:
            
            
               «8. α) Η Ισλανδία και η Νορβηγία θα εκπληρώσουν καθεμία τους στόχους της για τη μείωση των εκπομπών αερίων θερμοκηπίου για την περίοδο από την 1η Ιανουαρίου 2021 έως την 31η Δεκεμβρίου 2030 σύμφωνα με τις ακόλουθες πράξεις:
            
            
               -32018 R 0841: Κανονισμός (ΕΕ) 2018/841 του Ευρωπαϊκού Κοινοβουλίου και του Συμβουλίου, της 30ής Μαΐου 2018, σχετικά με τη συμπερίληψη των εκπομπών αερίων θερμοκηπίου και των απορροφήσεων από δραστηριότητες χρήσης γης, αλλαγής χρήσης γης και δασοπονίας στο πλαίσιο για το κλίμα και την ενέργεια έως το 2030, καθώς και για την τροποποίηση του κανονισμού (EE) αριθ. 525/2013 και της απόφασης αριθ. 529/2013/ΕΕ (ΕΕ L 156 της 19.6.2018, σ. 1).
            
            
               Ο κανονισμός αναπροσαρμόζεται, για τους σκοπούς της παρούσας συμφωνίας, ως εξής:
            
            
               i)Στο άρθρο 6 παράγραφος 2 το κείμενο «30 έτη» αναπροσαρμόζεται, για την Ισλανδία, σε «50 έτη». 
            
            
               ii)Στο άρθρο 8 παράγραφος 7 προστίθενται τα ακόλουθα: 
            
            
               «Τα κράτη της ΕΖΕΣ διαβιβάζουν τα αναθεωρημένα από τα ίδια προτεινόμενα επίπεδα αναφοράς δασικών εκτάσεων στην Εποπτεύουσα Αρχή της ΕΖΕΣ το αργότερο εννέα μήνες μετά την έναρξη ισχύος της απόφασης της Μεικτής Επιτροπής του ΕΟΧ αριθ. xx της xx/xxxx [η παρούσα απόφαση] για την περίοδο 2021-2025. Η Εποπτεύουσα Αρχή της ΕΖΕΣ δημοσιεύει τα προτεινόμενα επίπεδα αναφοράς δασικών εκτάσεων που διαβιβάζουν σε αυτήν τα κράτη της ΕΖΕΣ.» 
            
            
               iii)Το άρθρο 13 παράγραφος 2 στοιχείο α) αναπροσαρμόζεται, για τα κράτη της ΕΖΕΣ, ως εξής: 
            
            
               «Το κράτος της ΕΖΕΣ έχει υποβάλει στρατηγική όπως καθορίζεται παρακάτω για τον τομέα της χρήσης γης, της αλλαγής χρήσης γης και της δασοπονίας με προοπτική τουλάχιστον 30 ετών, περιλαμβανομένων επίσης εν εξελίξει ή σχεδιαζόμενων συγκεκριμένων μέτρων που διασφαλίζουν τη διατήρηση ή βελτίωση, κατά περίπτωση, δασικών καταβοθρών και δεξαμενών· 
            
            
               1. Έως την 1η Ιανουαρίου 2020, κάθε κράτος της ΕΖΕΣ πρέπει να καταρτίσει και να υποβάλει στην Εποπτεύουσα Αρχή της ΕΖΕΣ τη στρατηγική του για τον τομέα της χρήσης γης, της αλλαγής χρήσης γης και της δασοπονίας με προοπτική τουλάχιστον 30 ετών. Τα κράτη της ΕΖΕΣ θα πρέπει, όπου απαιτείται, να επικαιροποιήσουν αυτές τις στρατηγικές έως την 1η Ιανουαρίου 2025. 
            
            
               2. Οι στρατηγικές των κρατών της ΕΖΕΣ συμβάλλουν: 
            
            
               α) στην υλοποίηση των δεσμεύσεων των κρατών της ΕΖΕΣ βάσει της UNFCCC και της συμφωνίας του Παρισιού για μείωση των ανθρωπογενών εκπομπών αερίων του θερμοκηπίου και ενίσχυση των απορροφήσεων από καταβόθρες και στην προώθηση της αυξημένης δέσμευσης άνθρακα, 
            
            
               β) στην υλοποίηση του στόχου της συμφωνίας του Παρισιού για συγκράτηση της αύξησης της μέσης θερμοκρασίας του πλανήτη πολύ κάτω από τους 2 °C πάνω από τα προβιομηχανικά επίπεδα και στην προσπάθεια περιορισμού της αύξησης της θερμοκρασίας σε 1,5 °C πάνω από τα προβιομηχανικά επίπεδα, 
            
            
               γ) στην επίτευξη μακροπρόθεσμων μειώσεων στις εκπομπές αερίων του θερμοκηπίου και την ενίσχυση των απορροφήσεων από καταβόθρες στον βαθμό που είναι αναγκαίο για τον τομέα της χρήσης γης, της αλλαγής χρήσης γης και της δασοπονίας (LULUCF) σε συμφωνία με τον στόχο, στο πλαίσιο των απαραίτητων μειώσεων σύμφωνα με τη Διακυβερνητική επιτροπή για την κλιματική αλλαγή (IPCC) με στόχο τη μείωση των εκπομπών αερίων του θερμοκηπίου των κρατών της ΕΖΕΣ με οικονομικά αποδοτικό τρόπο και την ενίσχυση των απορροφήσεων από καταβόθρες προς επίτευξη των σκοπών της συμφωνίας του Παρισιού για τη θερμοκρασία, ώστε να επιτευχθεί ισορροπία μεταξύ των ανθρωπογενών εκπομπών από πηγές και των απορροφήσεων από καταβόθρες των αερίων του θερμοκηπίου το δεύτερο μισό αυτού του αιώνα με βάση την ισότητα, και στο πλαίσιο της βιώσιμης ανάπτυξης και των προσπαθειών να εξαλειφθεί η φτώχεια.
            
            
               3. Οι στρατηγικές των κρατών της ΕΖΕΣ καλύπτουν:
            
            
               α) μειώσεις εκπομπών και ενισχύσεις απορροφήσεων στη χρήση γης, την αλλαγή χρήσης γης και τη δασοπονία (LULUCF), λαμβάνοντας υπόψη τη βιοενέργεια και τα βιοϋλικά από αυτόν τον τομέα. 
            
            
               β) Στον βαθμό που αφορά τη χρήση γης, την αλλαγή χρήσης γης και τη δασοπονία, συνδέσεις με άλλες μακροπρόθεσμες εθνικές επιδιώξεις, προγραμματισμό και άλλες πολιτικές και μέτρα.
            
         
         
            
               4. Τα κράτη της ΕΖΕΣ ενημερώνουν και δημοσιεύουν αμέσως καθένα τις στρατηγικές του και τυχόν επικαιροποιήσεις αυτών.
            
            
               5. Η Εποπτεύουσα Αρχή της ΕΖΕΣ αξιολογεί αν οι στρατηγικές των κρατών της ΕΖΕΣ είναι επαρκείς για την τεκμηρίωση της υλοποίησης δυνάμει του παρόντος άρθρου. 
            
            
               6. Οι στρατηγικές των κρατών της ΕΖΕΣ για τον τομέα της χρήσης γης, της αλλαγής χρήσης γης και της δασοπονίας θα πρέπει να περιέχουν τα στοιχεία που καθορίζονται παρακάτω: 
            
            
               Α. ΑΝΑΣΚΟΠΗΣΗ ΚΑΙ ΔΙΑΔΙΚΑΣΙΑ ΑΝΑΠΤΥΞΗΣ ΤΩΝ ΣΤΡΑΤΗΓΙΚΩΝ 
            
            
               A.1. Συνοπτική παρουσίαση 
            
            
               A.2. Νομικό πλαίσιο και πλαίσιο πολιτικής, περιλαμβανομένων, κατά περίπτωση, ενδεικτικών ορόσημων για το 2040 και το 2050
            
            
               B. ΠΕΡΙΕΧΟΜΕΝΟ 
            
            
               B.1. ΧΡΗΣΗ ΓΗΣ, ΑΛΛΑΓΗ ΧΡΗΣΗΣ ΓΗΣ ΚΑΙ ΔΑΣΟΠΟΝΙΑ (LULUCF) 
            
            
               B.1.1. Προβλεπόμενες μειώσεις εκπομπών και ενίσχυση των απορροφήσεων έως το 2050 
            
            
               B.1.2 Στο μέτρο του δυνατού, αναμενόμενες εκπομπές από πηγές και από κάθε ΑΘ 
            
            
               B.1.3. Προβλεπόμενες επιλογές μείωσης εκπομπών και επιλογές βελτίωσης καταβοθρών 
            
            
               B.1.4. Στο βαθμό που αφορά τη διατήρηση ή τη βελτίωση, κατά περίπτωση, δασικών καταβοθρών και δεξαμενών, πολιτικές και μέτρα προσαρμογής 
            
            
               B.1.5 Πτυχές σχετικά με τη ζήτηση δασικής βιομάζας από την αγορά και τον αντίκτυπο στη συγκομιδή 
            
            
               B.1.6. Εφόσον είναι αναγκαίο, λεπτομέρειες όσον αφορά τη μοντελοποίηση (συμπεριλαμβανομένων των παραδοχών) και/ή αναλύσεις, δείκτες κ.λπ.» 
            
            
               iv)Στο άρθρο 15 παράγραφος 2 προστίθενται τα ακόλουθα:
            
            
               «Ο κεντρικός διαχειριστής είναι αρμόδιος για την εκτέλεση των καθηκόντων που αναφέρονται στο παρόν άρθρο όσον αφορά τα κράτη της ΕΖΕΣ. Η Εποπτεύουσα Αρχή της ΕΖΕΣ ενημερώνεται αν ο κεντρικός διαχειριστής απαγορεύσει μια συναλλαγή σχετικά με ή που πραγματοποίησαν τα κράτη της ΕΖΕΣ».
            
            
               v)Στον πίνακα του παραρτήματος II προστίθενται τα ακόλουθα:
            
            
               «Ισλανδία 0,5102
            
            
               Νορβηγία 0,110 5»
            
            
               vi)Στον πίνακα του παραρτήματος III προστίθενται τα ακόλουθα:
            
         
         
            
               «Ισλανδία1990
            
            
               Νορβηγία1990»
            
            
               vii) Στο παράρτημα IV τμήμα Α στοιχείο ζ) προστίθενται τα ακόλουθα: 
            
            
               
                     6
                  «Για τα κράτη της ΕΖΕΣ, το επίπεδο αναφοράς για την περίοδο 2021-2025 είναι συνεπές με τις προβλέψεις που υποβάλλονται στον Ευρωπαϊκό Οργανισμό Περιβάλλοντος σε εθελοντική βάση σύμφωνα με τον κανονισμό (ΕΕ) αριθ. 525/2013 και, για την Ισλανδία, σύμφωνα επίσης με τη διμερή συμφωνία μεταξύ της Ισλανδίας και της Ευρωπαϊκής Ένωσης και των κρατών μελών της σχετικά με τη συμμετοχή της Ισλανδίας στην από κοινού ανταπόκριση στις υποχρεώσεις που έχει αναλάβει η Ευρωπαϊκή Ένωση, τα κράτη μέλη της και η Ισλανδία στη δεύτερη περίοδο δέσμευσης του Πρωτοκόλλου του Κιότο στη σύμβαση-πλαίσιο των Ηνωμένων Εθνών για τις κλιματικές μεταβολές.» 
            
            
               viii)Στον πίνακα του παραρτήματος VII προστίθενται τα ακόλουθα:
            
            
               «Ισλανδία-0,0224 -0,0045
            
            
               Νορβηγία-29,6-35,5»
            
            
               -32018 R 0842: Κανονισμός (ΕΕ) 2018/842 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για τις δεσμευτικές ετήσιες μειώσεις των εκπομπών αερίων θερμοκηπίου από τα κράτη μέλη από το 2021 έως το 2030, στο πλαίσιο της συμβολής στη δράση για το κλίμα για την τήρηση των δεσμεύσεων που απορρέουν από τη συμφωνία του Παρισιού και για την τροποποίηση του κανονισμού (ΕΕ) αριθ. 525/2013 (ΕΕ L 156 της 19.6.2018, σ. 26). 
            
            
               Ο κανονισμός αναπροσαρμόζεται, για τους σκοπούς της παρούσας συμφωνίας, ως εξής:
            
            
               i)Στο άρθρο 4 παράγραφος 3 προστίθενται, για τα κράτη της ΕΖΕΣ, τα ακόλουθα: 
            
            
               «Όσον αφορά τα κράτη της ΕΖΕΣ, για τον σκοπό του καθορισμού των ετήσιων δικαιωμάτων εκπομπής για τα έτη 2021 έως 2030 εκφραζόμενων σε τόνους ισοδύναμου CO2, όπως ορίζεται στις παραγράφους 1 και 2 του παρόντος άρθρου, το έτος βάσης 2005 για τα δικαιώματα εκπομπής του 2030 θα βασιστεί στη διαφορά μεταξύ των συνολικών εκπομπών αερίων θερμοκηπίου το 2005 που θα προκύψουν από τη διεξοδική επανεξέταση, που θεωρεί τις εκπομπές CO2 από την αεροπορία μηδενικές, και των εκπομπών του ΣΕΔΕ της ΕΕ από εγκαταστάσεις για το 2005 εντός του πεδίου εφαρμογής του ΣΕΔΕ το 2013, όπως δηλώνονται στο μέρος Β του προσαρτήματος της απόφασης της Μεικτής Επιτροπής του ΕΟΧ αριθ. 152/2012 της 26ης Ιουλίου 2012
                  7
               , προσαρμοσμένη με τις τιμές για το δυναμικό υπερθέρμανσης του πλανήτη που εγκρίθηκαν με κατ’ εξουσιοδότηση πράξη, όπως αναφέρεται στο άρθρο 26 παράγραφος 6 στοιχείο β) του κανονισμού (ΕΕ) 2018/1999 ή με αυτές που προσδιορίζει η τέταρτη έκθεση αξιολόγησης (4η ΕΑ) της διακυβερνητικής ομάδας για την αλλαγή του κλίματος μέχρι να καταστεί εφαρμοστέα η κατ’ εξουσιοδότηση πράξη. Τα στοιχεία για τις εκπομπές του ΣΕΔΕ της ΕΕ από εγκαταστάσεις για το 2005, όπως δηλώνονται στην απόφαση της Μεικτής Επιτροπής του ΕΟΧ αριθ. 152/2012 (2η ΕΑ) και τα ίδια στοιχεία με επικαιροποιημένες τιμές για το δυναμικό υπερθέρμανσης του πλανήτη (4η ΕΑ) που θα ληφθούν υπόψη για τον σκοπό καθορισμού των ετήσιων δικαιωμάτων εκπομπής για τα έτη 2021 έως 2030 δυνάμει του παρόντος άρθρου καθορίζονται στο προσάρτημα.»
            
            
               ii)Μετά το παράρτημα IV, προστίθεται το ακόλουθο κείμενο:
            
            
               «Προσάρτημα
            
            
               Τα στοιχεία για τις εκπομπές του ΣΕΔΕ της ΕΕ από εγκαταστάσεις των κρατών της ΕΖΕΣ για το 2005, όπως δηλώνονται στην απόφαση της Μεικτής Επιτροπής του ΕΟΧ αριθ. 152/2012 (2η ΕΑ) και τα ίδια στοιχεία με επικαιροποιημένες τιμές για το δυναμικό υπερθέρμανσης του πλανήτη (4η ΕΑ) που θα ληφθούν υπόψη για τον σκοπό καθορισμού των ετήσιων δικαιωμάτων εκπομπής για τα έτη 2021 έως 2030 δυνάμει του άρθρου 4 παράγραφος 3
            
            
               Πίνακας 1: Εκπομπές ΣΕΔΕ 2005 για τη Νορβηγία:
            
            
                     
                         Αέρια θερμοκηπίου (τόνοι)
                     
                  
                  
                     
                        Ισοδύναμο CO2 (2η ΕΑ)
                     
                  
                  
                     
                        Ισοδύναμο CO2 (4η ΕΑ)
                     
                  
                  
                     
                        N2O (υποξείδιο του αζώτου) /PFC (υπερφθοράνθρακες)
                     
                  
               
                     
                        CO2 (διοξείδιο του άνθρακα)
                     
                  
                  
                     
                        23 090 000
                     
                  
                  
                     
                        23 090 000
                     
                  
                  
                     
                  
               
                     
                        N2O (υποξείδιο του αζώτου)
                     
                  
                  
                     
                        1 955 000
                     
                  
                  
                     
                        1 880 000
                     
                  
                  
                     
                        6 308
                     
                  
               
                     
                        PFC (υπερφθοράνθρακες)
                     
                  
                  
                     
                        829 000
                     
                  
                  
                     
                        955 000
                     
                  
                  
                     
                  
               
                     
                        CF4
                     
                  
                  
                     
                  
                  
                     
                  
                  
                     
                        116,698
                     
                  
               
                     
                        C2F6 (υπερφθοροαιθάνιο)
                     
                  
                  
                     
                  
                  
                     
                  
                  
                     
                        7,616
                     
                  
               
                     
                        Σύνολο
                     
                  
                  
                     
                        25 874 000
                     
                  
                  
                     
                        25 925 000
                     
                  
                  
                     
                  
               
            
               Πίνακας 2: Εκπομπές ΣΕΔΕ 2005 για την Ισλανδία: 
            
            
                     
                        Αέρια θερμοκηπίου (τόνοι)
                     
                  
                  
                     
                        Ισοδύναμο CO2 (2η ΕΑ)
                     
                  
                  
                     
                        Ισοδύναμο CO2 (4η ΕΑ)
                     
                  
                  
                     
                        N2O (υποξείδιο του αζώτου) /PFC (υπερφθοράνθρακες)
                     
                  
               
                     
                        CO2 (διοξείδιο του άνθρακα)
                     
                  
                  
                     
                        909 132
                     
                  
                  
                     
                        909 132
                     
                  
                  
                     
                  
               
                     
                        PFC
                     
                  
                  
                     
                        26 709
                     
                  
                  
                     
                        31 105
                     
                  
                  
                     
                  
               
                     
                        CF4
                     
                  
                  
                     
                         
                     
                  
                  
                     
                         
                     
                  
                  
                     
                        3,508
                     
                  
               
                     
                        C2F6 (υπερφθοροαιθάνιο)
                     
                  
                  
                     
                         
                     
                  
                  
                     
                         
                     
                  
                  
                     
                        0,424
                     
                  
               
                     
                        Σύνολο
                     
                  
                  
                     
                        935 841
                     
                  
                  
                     
                        940 237
                     
                  
                  
                     
                  
               
         
         
            
               iii)Στο άρθρο 6 παράγραφος 1, το κείμενο «δικαιωμάτων ΣΕΔΕ της ΕΕ που δεν υπερβαίνουν τα 100 εκατομμύρια» αναπροσαρμόζεται σε «δικαιωμάτων ΣΕΔΕ της ΕΕ που δεν υπερβαίνουν τα 107 εκατομμύρια»
            
            
               iv)Στο άρθρο 12 παράγραφος 2 προστίθενται τα ακόλουθα:
            
            
               «Ο κεντρικός διαχειριστής είναι αρμόδιος για την εκτέλεση των καθηκόντων που αναφέρονται στο παρόν άρθρο όσον αφορά τα κράτη της ΕΖΕΣ. Η Εποπτεύουσα Αρχή της ΕΖΕΣ ενημερώνεται αν ο κεντρικός διαχειριστής απαγορεύσει μια συναλλαγή σχετικά με ή που πραγματοποίησαν τα κράτη της ΕΖΕΣ».
            
            
               v)Στον πίνακα του παραρτήματος I προστίθενται τα ακόλουθα:
            
            
               «Ισλανδία
                     - 29 %
            
            
               Νορβηγία
                     - 40 %»
            
            
               vi)Στον πίνακα του παραρτήματος II προστίθενται τα ακόλουθα:
            
            
               «Ισλανδία
                     
                     4 %
            
            
               Νορβηγία
                     
                     2 %»
            
            
               vii)Ο πίνακας του παραρτήματος III τροποποιείται ως εξής: 
            
            
               α)Στον πίνακα προστίθενται τα εξής:
            
            
               «Ισλανδία
                     
                     0,2
            
            
               Νορβηγία
                     
                     1,6»
            
            
               β)Ο αριθμός «280» για το μέγιστο σύνολο αναπροσαρμόζεται σε «281,8»
            
            
               -32018 R 1999: Κανονισμός (ΕΕ) 2018/1999 του Ευρωπαϊκού Κοινοβουλίου και του Συμβουλίου της 11ης Δεκεμβρίου 2018 για τη διακυβέρνηση της Ενεργειακής Ένωσης και της Δράσης για το Κλίμα, για την τροποποίηση των κανονισμών (ΕΚ) αριθ. 663/2009 και (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου, των οδηγιών 94/22/ΕΚ, 98/70/ΕΚ, 2009/31/ΕΚ, 2009/73/ΕΚ, 2010/31/ΕΕ, 2012/27/ΕΕ και 2013/30/ΕΕ του Ευρωπαϊκού Κοινοβουλίου και του Συμβουλίου, των οδηγιών 2009/119/ΕΚ και (ΕΕ) 2015/652 του Συμβουλίου και για την κατάργηση του κανονισμού (ΕΕ) αριθ. 525/2013 του Ευρωπαϊκού Κοινοβουλίου και του Συμβουλίου (ΕΕ L 328 της 21.12.2018, σ. 1).»
            
            
               Για τους σκοπούς της παρούσας συμφωνίας, οι ισχύουσες διατάξεις του παρόντος κανονισμού αναφέρονται παρακάτω και προσαρμόζονται ως εξής:
            
            
               i)Εφαρμόζονται μόνον οι ακόλουθες διατάξεις του κανονισμού:
            
            
               Άρθρο 2 παράγραφοι 1 έως10, άρθρο 2 παράγραφοι 12 και13, άρθρο 2 παράγραφοι 15 έως17, άρθρο 18, άρθρο 26 παράγραφοι 2 έως 7, άρθρο 29 παράγραφος 5 στοιχείο β), άρθρα 37 έως 42, άρθρο 44 παράγραφος 1 στοιχείο α), άρθρο 44 παράγραφοι 2 και 3 και 6, άρθρα 57 και 58, και παραρτήματα V-VII και XII-XIII. 
            
            
               ii)Το άρθρο 2 παράγραφοι 1 έως10, το άρθρο 2 παράγραφοι 12 και13 και το άρθρο 2 παράγραφοι 15 έως 17 ισχύουν μόνο, για τους σκοπούς της παρούσας παραγράφου, για τα κράτη της ΕΖΕΣ στον βαθμό που σχετίζονται με την εφαρμογή των κανονισμών (ΕΕ) 2018/841 και (ΕΕ) 2018/842.
            
            
               iii)Το άρθρο 26 παράγραφος 4 αναπροσαρμόζεται, για τα κράτη της ΕΖΕΣ, ως εξής: 
            
         
         
            
               «Η Ισλανδία και η Νορβηγία υποβάλλουν στην Εποπτεύουσα Αρχή της ΕΖΕΣ, έως τις 15 Απριλίου κάθε έτους, αντίγραφο των τελικών δεδομένων απογραφής αερίων του θερμοκηπίου που υποβάλλουν στη UNFCCC σύμφωνα με την παράγραφο 3.»
            
            
               iv)Το άρθρο 41 ισχύει μόνο, για τα κράτη της ΕΖΕΣ, στον βαθμό που οι διατάξεις ή τα τμήματα αυτών που αναφέρονται στο άρθρο, αναφέρονται ή καθορίζονται στην [παρούσα απόφαση].
            
            
               v)Η ακόλουθη πρόταση προστίθεται, για τα κράτη της ΕΖΕΣ, μετά την πρώτη πρόταση του άρθρου 42:
            
            
               «Ο Ευρωπαϊκός Οργανισμός Περιβάλλοντος συνεπικουρεί την Εποπτεύουσα Αρχή της ΕΖΕΣ στο έργο της μόνο όσον αφορά το άρθρο 18, το άρθρο 26 παράγραφοι 2 έως 7, το άρθρο 29 παράγραφος 5 στοιχείο β), και τα άρθρα 37 έως 39 και 41.»
            
            
               -32013 R 0525: Κανονισμός (ΕΕ) αριθ. 525/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, σχετικά με μηχανισμό παρακολούθησης και υποβολής εκθέσεων σχετικά με τις εκπομπές αερίων θερμοκηπίου και άλλων πληροφοριών σε εθνικό και ενωσιακό επίπεδο που αφορούν την αλλαγή του κλίματος και την κατάργηση της απόφασης αριθ. 280/2004/ΕΚ (ΕΕ L 165 της 18.6.2013, σ. 13).
            
            
               Για τους σκοπούς της παρούσας συμφωνίας, οι ισχύουσες διατάξεις του παρόντος κανονισμού αναφέρονται παρακάτω και προσαρμόζονται ως εξής:
            
            
               i)Εφαρμόζονται μόνον οι ακόλουθες διατάξεις του κανονισμού:
            
            
               Άρθρο 7 και άρθρο 19 παράγραφοι 1 και 3.
            
            
               ii)Το άρθρο 7 και το άρθρο 19 παράγραφοι 1 και 3 ισχύουν μόνο, για τους σκοπούς της παρούσας παραγράφου, για τα κράτη της ΕΖΕΣ στον βαθμό που σχετίζονται με την εφαρμογή του κανονισμού (ΕΕ) 2018/842.
            
            
               -32014 R 0749: Εκτελεστικός κανονισμός (ΕΕ) αριθ. 749/2014 της Επιτροπής, της 30ής Ιουνίου 2014, σχετικά με τη δομή, τον μορφότυπο, τις διαδικασίες υποβολής και την εξέταση των πληροφοριών που υποβάλλονται από τα κράτη μέλη σύμφωνα με τον κανονισμό (ΕΕ) αριθ. 525/2013 του Ευρωπαϊκού Κοινοβουλίου και του Συμβουλίου (ΕΕ L 203 της 11.7.2014, σ. 23).
            
            
               Για τους σκοπούς της παρούσας συμφωνίας, οι ισχύουσες διατάξεις του παρόντος κανονισμού προσαρμόζονται ως εξής:
            
            
               i)Εφαρμόζονται μόνον οι ακόλουθες διατάξεις του κανονισμού:
            
            
               Τα άρθρα 3 έως 5, 7 έως 10, 12 έως 14, 16, 29, 32 έως 34, 36 και 37, τα παραρτήματα I έως VIII και ο πίνακας 2 του παραρτήματος XVI.
            
            
               ii)Τα άρθρα 3έως 5, 7έως 10, 12έως 14, 16, 29, 32έως 34, 36 και 37, τα παραρτήματα I έως VIII και ο πίνακας 2 του παραρτήματος XVI ισχύουν μόνο, για τους σκοπούς της παρούσας παραγράφου, για τα κράτη της ΕΖΕΣ στον βαθμό που σχετίζονται με την εφαρμογή του κανονισμού (ΕΕ) 2018/842.
            
            
               β)Δυνάμει του άρθρου 79 παράγραφος 3 της συμφωνίας ΕΟΧ, το μέρος VII (Θεσμικές διατάξεις) της συμφωνίας εφαρμόζεται στην παρούσα παράγραφο.
            
            
               γ)Το πρωτόκολλο 1 της συμφωνίας ΕΟΧ (Οριζόντιες προσαρμογές) εφαρμόζεται, τηρουμένων των αναλογιών, στην παρούσα παράγραφο.
            
            
               δ)Οι αναφορές σε νομοθεσία, πράξεις, κανόνες, πολιτικές και μέτρα της Ένωσης στις πράξεις και τις διατάξεις που αναφέρονται ή περιέχονται στην παρούσα παράγραφο ισχύουν ανάλογα με τον βαθμό και τη μορφή ενσωμάτωσης της σχετικής νομοθεσίας και των σχετικών πράξεων, κανόνων, πολιτικών και μέτρων στην παρούσα συμφωνία.
            
            
               ε)Η Ισλανδία και η Νορβηγία συμμετέχουν πλήρως στο έργο της επιτροπής για την αλλαγή του κλίματος σύμφωνα με τις πράξεις και τις διατάξεις που αναφέρονται ή περιέχονται στην παρούσα παράγραφο, αλλά δεν έχουν δικαίωμα ψήφου. 
            
            
               στ) Όταν η Επιτροπή διεξάγει διαβουλεύσεις με εμπειρογνώμονες οι οποίοι ορίζονται από τα κράτη μέλη , , σύμφωνα με τις πράξεις και τις διατάξεις που αναφέρονται ή περιέχονται στην παρούσα παράγραφο, διεξάγει διαβουλεύσεις με εμπειρογνώμονες οι οποίοι ορίζονται από τα κράτη της ΕΖΕΣ στην ίδια βάση.
            
            
               ζ)Ο Ευρωπαϊκός Οργανισμός Περιβάλλοντος συνεπικουρεί την Εποπτεύουσα Αρχή της ΕΖΕΣ στο έργο της σύμφωνα με τους κανονισμούς (ΕΕ) 2018/841 και (ΕΕ) 2018/842.
            
         
         
            
               η)Η παρούσα παράγραφος δεν εφαρμόζεται στο Λιχτενστάιν.»
            
            
               Άρθρο 2
            
            
               Η παρούσα απόφαση αρχίζει να ισχύει στις/την […], υπό την προϋπόθεση ότι έχουν πραγματοποιηθεί όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας ΕΟΧ
                  8*.
            
            
               Άρθρο 3
            
            
               Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.
            
            
               Βρυξέλλες, […].
            
            
                  Για τη Μεικτή Επιτροπή του ΕΟΧ
            
            
                  [Ο Πρόεδρος][Η Πρόεδρος]
            
            
                  […]
            
            
            
            
                  Οι Γραμματείς
            
            
                  της Μεικτής Επιτροπής του ΕΟΧ
            
            
                  […]
            
            
            
               Δήλωση της Ισλανδίας και της Νορβηγίας
            
            
               για τα εθνικά σχέδια σχετικά με την απόφαση της Μεικτής Επιτροπής του ΕΟΧ αριθ. [την παρούσα απόφαση] 
            
            
            
               Η Ισλανδία και η Νορβηγία θα αναπτύξουν, σε εθελοντική βάση, εθνικά σχέδια που θα περιγράφουν πώς προτίθενται οι δύο χώρες να υλοποιήσουν τις δεσμεύσεις που έχουν αναλάβει συμπεριλαμβάνοντας τις ακόλουθες πράξεις στο πρωτόκολλο 31 της συμφωνίας ΕΟΧ:
            
            
               -Κανονισμός (ΕΕ) 2018/841 του Ευρωπαϊκού Κοινοβουλίου και του Συμβουλίου, της 30ής Μαΐου 2018, σχετικά με τη συμπερίληψη των εκπομπών αερίων θερμοκηπίου και των απορροφήσεων από δραστηριότητες χρήσης γης, αλλαγής χρήσης γης και δασοπονίας στο πλαίσιο για το κλίμα και την ενέργεια έως το 2030, καθώς και για την τροποποίηση του κανονισμού (EE) αριθ. 525/2013 και της απόφασης αριθ. 529/2013/ΕΕ (ο κανονισμός LULUCF) και 
            
         
         
            
               -Κανονισμός (ΕΕ) 2018/842 του Ευρωπαϊκού Κοινοβουλίου και του Συμβουλίου της 30ής Μαΐου 2018 σχετικά με τις δεσμευτικές ετήσιες μειώσεις των εκπομπών αερίων θερμοκηπίου από τα κράτη μέλη από το 2021 έως το 2030, στο πλαίσιο της συμβολής στη δράση για το κλίμα για την τήρηση των δεσμεύσεων που απορρέουν από τη συμφωνία του Παρισιού και για την τροποποίηση του κανονισμού (ΕΕ) αριθ. 525/2013 (ο κανονισμός περί επιμερισμού των προσπαθειών - ESR). 
            
            
               Η Ισλανδία και η Νορβηγία θα αναπτύξουν καθεμία τα εθνικά τους σχέδια και θα τα διαθέσουν στα κράτη μέλη της ΕΕ, την Ευρωπαϊκή Επιτροπή, την Εποπτεύουσα Αρχή της ΕΖΕΣ και το κοινό έως τις 31 Δεκεμβρίου 2019. 
            
            
               Τα σχέδια θα περιέχουν τα ακόλουθα βασικά στοιχεία: 
            
            
               · Συνοπτική παρουσίαση του σχεδίου· 
            
            
               ·Επισκόπηση των τρεχουσών εθνικών πολιτικών για το κλίμα· 
            
            
               ·Περιγραφή του εθνικού στόχου για τον επιμερισμό των προσπαθειών και της δέσμευσης LULUCF·
            
            
               ·Περιγραφή των κύριων υφιστάμενων και προγραμματισμένων πολιτικών και μέτρων που προβλέπονται για την επίτευξη του στόχου για τον επιμερισμό των προσπαθειών και της δέσμευσης LULUCF·
            
            
               ·Περιγραφή των τρεχουσών εθνικών εκπομπών αερίων θερμοκηπίου και απορροφήσεων, καθώς και προβλέψεις για τον στόχο για τον επιμερισμό των προσπαθειών και τη δέσμευση LULUCF βάσει των ήδη υφιστάμενων πολιτικών και μέτρων·
            
            
               ·Εκτίμηση των επιπτώσεων των προγραμματισμένων εθνικών πολιτικών και μέτρων για την εκπλήρωση του στόχου για τον επιμερισμό των προσπαθειών και την υλοποίηση της δέσμευσης LULUCF, σε σύγκριση με τις προβλέψεις με βάση τις υφιστάμενες πολιτικές και τα μέτρα και με περιγραφή των αλληλεπιδράσεων μεταξύ υφιστάμενων και προγραμματισμένων πολιτικών και μέτρων. 
            
         
         
            
                  
                     (1)
                  
                        EE L 156 της 19.6.2018, σ. 1.
               
               
                  
                     (2)
                  
                        EE L 156 της 19.6.2018, σ. 26.
               
               
                  
                     (3)
                  
                        EE L 328 της 21.12.2018, σ. 1.
               
               
                  
                     (4)
                  
                        ΕΕ L 165 της 18.6.2013, σ. 13.
               
               
                  
                     (5)
                  
                        ΕΕ L 203 της 11.7.2014, σ. 23.
               
               
                  
                     (6)
                  
                        ΕΕ L 207 της 4.8.2015, σ. 1.
               
               
                  
                     (7)
                  
                        EE L 309 της 8.11.2012, σ. 38.
               
               
                  
                     (8)
                  *
                        [Δεν έχουν αναφερθεί συνταγματικές απαιτήσεις.] [Έχουν αναφερθεί συνταγματικές απαιτήσεις.]